《白苧 早秋饮蘧庵先生宅隔墙闻弦索声》
清代·陈维崧

淡银河，映缸面，红鳞微白。蕉轩梧径，雅称秋晴寂历。

更蒙茸、幽梧杂卉遍狼籍。快意尽樽前，休苦问、战旗消息。

日没杯阑，再向空阶布席。有万斛西风，把小墀都拭。

疑惑。几层薜荔，一带缭垣，何来递响，高下玲珑之极。

久知是隔院，檀槽低摘。凄凄四座，似芦梧枫叶，浔阳夜舶。

惹得今宵，无数吟蛩，墙下于邑。并入哀丝，倍作凉飙激。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。